Theodor Stolojan, mărturisiri din Kamceatka: "Aveam un rucsac, cam de 14-15 kg, a fost cel mai dur ca să spun așa".
Nu oricine poate să cucerească munții. Pentru asta, este nevoie de antrenament, ambiție și condiție fizică. Fostul premier, Theodor Stolojan, este unul dintre alpiniștii cu cele mai multe "trofee" la activ.
"Când mergem pe munte, fiecare își stabilește limita pe care o are. Adică pe Kamceatka eu m-am oprit pe 3.300 de m, iar colegi de-ai mei au urcat până în vârful vulcanului. Acolo a trebuit să cărăm cortul, salteaua, sacul de dormit haine, bocanci de schimb. Aveam un rucsac în Kamceatka, cam de 14-15 kg, a fost cel mai dur ca să spun așa", a povestit fostul premier la Marius Tucă Show, miercuri, pe Aleph News. Absolvent de studii superioare în Economie, Theodor Stolojan a început să lucreze la Frigotehnica București. La scurt timp, a făcut saltul către poziția de economist în cadrul Ministerului Industriei Alimentare și Agriculturii. Revoluția din 1989 l-a prins la Ministerul Finanțelor, unde a continuat să lucreze ca ministru adjunct, până în aprilie 1990. A fost ministru al finanțelor, după care a devenit premier al României.